google/wiki40b huggingface dataset:
Sokk

Sokk er en kort strømpe, det vil si et klesplagg som omslutter foten og nederst på leggen. Sokker skal først og fremst varme og beskytte foten. Sokker finnes i en rekker varianter og typer og er oftest laget av akryl, bomull eller ull. 
Ordet sokk kan også brukes om hår eller pels i en egen farge nederst på føttene hos dyr, for eksempel en katt eller hest.
Ordet har kommet til norsk via nederlandsk fra det latinske soccus, det vil si «bløt sko».

Sokketyper

Lester, raggsokker eller ladder er grovmaskede sokker laget av ull. Tennissokker er hvite, tøyelige fritidssokker, ofte laget av bomull. Tubesokker er rette sokker uten vevd hæl. Ankelsokker er sokker som bare går til rett over ankelen. Tåsokker har egne rom for tærne.
Korn Ferry Tour Championship

Korn Ferry Tour Championship er en golfturnering på Korn Ferry-touren, som har blitt arrangert flere ulike steder og for første gang i 1993 på Pumpkin Ridge Golf Club i Cornelius i Oregon. Siden 2013 har turneringen vært en del av Korn Ferry Tour Finals som den siste og avsluttende turneringen; hvor de 75 beste på pengelisten i Korn Ferry-touren og spillerne på 126.-200.-plass i FedEx-cupen utgjør startfeltet og kjemper om 50 plasser på PGA-touren påfølgende år.
Fra 2019 og ti år fremover vil turneringen spilles på Victoria National Golf Club i Newburgh i Indiana.
Richard C. Holt

Richard C. «Ric» Holt er en professor emeritus i informatikk ved David R. Cheriton School of Computer Science ved University of Waterloo. Holy tok sin utdannelse ved University of Toronto og var en av opphavsmennene til programmeringsspråkene Turing, Grok,  Euclid, SP/k og S/SL. Han gjorde også tidlig forskning på vranglås innenfor operativsystemer. Han var også en av opphavsmennene bak den Unix-liknende operativsystemkjernen TUNIS.
Etter sin karriere ved University of Toronto, fortsatte han å jobbe ved University of Waterloo, hvor han innehar Nortels lederverv innenfor programvareutvikling for telekommunikasjon.
Han har vært presisent av Gravel Watch Ontario siden 2003. Høsten 2005 ble han oppgitt som #16 i en liste over Canadas banebrytende informatikere i de 30 siste år.
Synaxis

Synaxis eller synakse (gresk: Σύναξις; kirkeslavisk: Собор, Sobor)  er i den østlige kristenhet (de ortodokse kirker og de bysantinske katolske østkirker) en sammenkomst i liturgisk øyemed, normalt for feiring av vespere, matutiner og den guddommelige liturgi.
Ordet synaxis deler opphav og egentlig betydning med ordet synagoge (συναγωγή); begge greske ord betyr «forsamling».
Grunnkretser i Rendalen kommune

Grunnkretser i Rendalen kommune er delområder og grunnkretser som seksjonerer Rendalen kommune, Hedmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
SAS Flight Academy

SAS Flight Academy (SFA) og GCAT Flight Academy er de tidligere navnene til Oxford Aviation Academy, et treningssenter for piloter og bakkepersonell i flybransjen, etablert i 1988. Senteret tilbyr en rekke treningsmoduler for flyselskaper og flypersonell, fra totale treningspakker til salg av flytid i simulator. Det er treningssentere på Arlanda i Stockholm i Sverige, Kastrup i København i Danmark og på Oslo lufthavn, Gardermoen i Norge.

Historie

Utviklingen av et moderne brukerorientert flytreningsselskap ble påbegynt i 1985 gjennom en kampanje som tok mål for at SAS Flight Academy skulle bli det ledende treningssenteret i Europa. Som en følge av dette, satset man i årene 1985 til 1990 på å styrke den pedagogiske og teknologiske kompetansen i organisasjonen.
SFA åpnet sitt første treningssenter i Sverige i 1988. Fra åpningen i Sverige i 1988 økte man snart fra seks til seksten simulatorer, og startet kort tid etter en avdeling på Kastrup Lufthavn i København. SAS Flight Academy ble i juli 1990 underlagt SAS Group. I august 2004 bygget SAS Flight Academy sitt tredje treningssenter på OSLO Lufthavn Gardermoen. Dette senteret ble offisielt åpnet 7. oktober 2004. I 2006 ble et fjerde senter åpnet i Riga i Latvia.
I 2007 solgte SAS Group alle sine aksjer i SAS Flight Academy til STAR Capital Partners, og i juni 2007 ble SFA slått sammen med General Electric Commercial Aviation Services (GECAT) og treningssentrene skiftet navn til GCAT Flight Academy. Oxford Aviation Training ble kjøpt av STAR Capital Partners og GECAT i 2008, og fra og med 1. februar 2008 heter alle de tidligere SAS Flight Academy og GCAT Flight Academy-treningssentrene Oxford Aviation Academy.
Veronikas to liv

Handling

Irène Jacob spiller både den polske jenta Weronika, som bor i Kraków i Polen, og Véronique, som bor i Clermont-Ferrand i Frankrike. Selv om de aldri møtes – med unntak av et lite glimt under en politisk protest i Kraków, der Véronique er på besøk som turist – lever de parallelle liv og deler til en viss grad personlighet, som var de dobbeltgjengere. Filmen viser hva som skjer når Weronika velger å ofre alt for en karrière som sanger, og tilsvarende hva som skjer når Véronique velger å avslutte sin karrière som musiker for i stedet å forfølge kjærligheten. Mannen hun involverer seg med lager marionetter og setter opp dukketeater, og gjennom denne symbolikken stiller filmen spørsmål om hvorvidt mennesket egentlig har en fri vilje, eller – som så ofte ellers i Kieślowskis filmer – om alt avhenger av tilfeldigheter.
Historien er blitt oppfattet som en politisk allegori hvori Weronika representerer Polen og Véronique Frankrike eller Vesten. Begge er både kultiverte og sofistikerte, men der Véronique er fri og tilsynelatende velger sin egen skjebje, ofrer Weronika alt, som Polen under annen verdenskrig, og lider en tragisk skjebne som følge av dette.
Linje C (New Yorks undergrunnsbane)

Linje C (C Eighth Avenue Local) er en undergrunnslinje ved New Yorks undergrunnsbane. Den har fargen blå på rutekart. Linjen betjener 40 stasjoner mellom 168th Street på Manhattan og Euclid Avenue i Brooklyn.
Soga om Kroka-Rev

Soga om Kroka-Rev (Króka-Refs saga) er en islendingesaga fra 1300-tallet. Historien har et sterkere fiksjonspreg enn det er vanlig i islendingesagaene, og foregår i Dalasýsla på Island, på Grønland, i Norge og i Danmark på 900- og 1000-tallet og handler om Króka-Ref («Rev den slue») og hans opplevelser og fremgang. Sagaen har blitt vurdert slik: «för att vara en tydeligen hastigt tillkommen saga är den ett mycket skickligt arbete. Ingen av de klassiska släktssagornas kännetecken saknas».
Hovedpersonen Refr Steinsson er, relativt sett, en moderne hovedperson. De egenskapene som berømmes hos ham er ikke bare det motet og den gjennomføringsevnen som kreves for å gjennomføre sagasjangerens obligatoriske drap på sine fiender, men i like stor grad hans oppfinnsomhet, klokskap og dyktighet som treskjærer, i tillegg til andre moderne ferdigheter som å anlegge en forskansning og andre ingeniørferdigheter. Han ender til sist som kongelig lendmann i Vendsyssel. Herfra reiser han i valfart til Roma; på hjemveien dør han og begraves i et kloster i Frankrike.
Teksten er kjent fra det nå tapte håndskriftet Vatnshyrna fra sent 1300-tall, og fra flere yngre håndskrifter. Oversatt til nynorsk av Jan Ragnar Hagland 2014.
Vestrønt

Vestrønt eller «alltungemålet» er menneskespråket i den fiktive romanen Ringenes herre av J.R.R. Tolkien. Språket er mildnet og beriket av alvisk. Opprinnelig var språket fra dem alvene kalte edain eller atani som var menneskenes fedre.
I tredje tideverv var dette morsmålet for alle skapninger i Midgard som bodde i kongerikene Arnor eller Gondor (unntatt alvene). Disse kongerikene strakk seg langs kystene fra Umbar til Forochelbukten, og videre nord til Tåkefjellene og Ephel Dúath. Vestrønt hadde også spredd seg nordover langs Anduin, i traktene vest for Floden, og opp til Sverdliljevollene.
I Drúadan i Anórien og i åsene i Dunnland levde det rester av et gammelt folk som før hadde bodd i Gondor. De snakket sine egne språk, og Rohirrim bodde i viddene i Rohan. Likevel ble vestrønt brukt som et annenspråk mellom de som holdt på sitt eget.
Gabrielle Réjane

Bakgrunn

Gabrielle Réjane var datter av en skuespiller. Hun ble utdannet ved Conservatoire de Paris og der elev under François-Joseph Regnier (1807–1885). og tok der en annenpremie inne komedie i 1874.

Skuespillerinne

Gabrielle Réjane utmerket seg fra 1875 på Vaudevilleteateret. Hun gikk over til Ambiguteateret i 1882, og opptrådte i de følgende ti årene som gjest på forskjellige scener. 
I 1892 inngikk hun ekteskap med Grand théâtres forestander Paul Porel, og fulgte ham tilbake tll Vaudevilleteateret, der hun så virket en lengre tid. 
Hun fikk fra 1890-tallet internasjonal berømmelse med sine sjelfulle og sensuelle kvinneroller, gav gjestespill i England og Nord-Amerika (i Quebec i Canada og i New York City i USA). Hennes da mest berømte rolle var som Catherine Hubscher i Victorien Sardous Madame Sans-Gêne. Hun foretok noen år senere, i 1897, en europeisk turné. Hun gjorde særlig lykke med sine prestasjoner i Zaza og i La Passerelle.
Hennes ekteskap med Porel ble oppløst i 1903. I 1906 overtok Réjane Théâtre de Paris fra Aurélien-Marie Lugné-Poe (i 9. arrondissement i Paris) og gjorde det om til sitt Théâtre Réjane. 
Hun forlot scenen som følge av hjerteproblemer i mars 1919, og samme år ble Théâtre Réjane igjen Théâtre de Paris. 1920, tre måneder før sin død, fikk hun Æreslegionen.
Blant Réjanes fremste roller var Nora i Henrik Ibsens Et dukkehjem og tittelrollen i Madame Sans-Gêne.
Réjane ble begravet på Cimetière de Passy.
Hardanger Folkeblad

Hardanger Folkeblad er en lokalavis som blir utgitt i Odda i Hordaland. 
Redaktør for avisen er Eivind Dahle Sjåstad (2017), og avisen har fem redaksjonelle medarbeidere. Avisens nåværende format ble først utgitt i 1949, men avisen har forgjengere som går tilbake til 1918. Avisen gis ut tre ganger i uka, både på papir og elektronisk på Internett.
Shayar

Shayar eller Xayar (kinesisk: 沙雅县; pinyin: Shāyǎ Xiàn; uigursk: شايار ناھىيىسى / Şayar Nahiyisi) er et fylke i prefekturet Aksu i provinsen Xinjiang i den autonome region Xinjiang i Folkerepublikken Kina.
Befolkningen var på 190 656 innbyggere i 1999.
MythDora

MythDora er en tidligere Linux-distribusjon som var basert på Fedora og MythTV. Siden 2009 fulgte versjonsnumrene Fedoras versjon etterfulgt av MythTVs versjon. For eksempel brukte versjon 12.23 versjon 12 av Fedora og MythTV 0.23. Siden versjon 10.21 hadde den Live CD support.
Utviklingen av operativsystemet opphørte i 2011.
My Dark Symphony

My Dark Symphony er en EP med Conception, utgitt i 2018 på Conception Sound Factory.
Thaichinula

Utseende

En liten (ca. 6 millimeter), avlang, brunsvart praktbille, oversiden delvis dekket med lyse skjell. Oversiden er fint punktert og hårete, dekkvingene med fine punktrader. Pronotum er rundet. Antennene er korte og tynne.

Utbredelse

Slekten er utbredt i Sørøst-Asia (Thailand).
Prostebakken

Prostebakken (2, 3) er en gate i Stavanger. Bakken forbinder to av byens eldste og viktigste gateløp, på 1600-tallet kjent som Nedregaten og Øvregaten, i dag henholdsvis Skagen og Kirkegaten.
Prostebakken er oppkalt etter prost Gunder Langberg som bodde i Prostebakken 3 (dagens Ark Berge bokhandel). Han drev også et gårdsbruk. I 1827 omtales gata som Urbakken («Uhrens bakke»).
Prostebakken er en av de viktigste ferdselsårene for fotgjengere i sentrum, og knytter sammen Kirkegata med Skagen og Torget.
Hestøya (Hadsel)

Hestøya er ei lita øy i Hadsel kommune i Nordland. Den ligger ved fylkesvei 82, rundt to kilometer øst for Stokmarknes og to kilometer nord for Hadsel kirke på Hadseløya.
Kunyaza

Kunyaza (fra kinyarwanda; «det å få kvinner til å tisse», «å få frem vaginalsekret», «våt sex») er en seksuell teknikk kjent fra Rwanda. Teknikken går ut på at mannen tapper sin erigerte penis mot kvinnens indre kjønnslepper og klitoris for å få frem vaginalsekret. Dette kan gjøres både med det formål å i seg selv lede til seksuell nytelse, eller som forberedelse til samleie.
Kunyaza har lange tradisjoner, og er en utbredt teknikk i Rwanda. Både rwandiske kvinner og menn anser det som svært viktig å oppnå tilstrekkelig glid under samleie, og bruker dermed kunyaza og andre teknikker for å oppnå dette. Det er en utbredt oppfatning blant rwandiske kvinner at manglende glid under samleie lett fører til utroskap eller ønske om skilsmisse fra mannens side. Språket kinyarwanda har også et eget ord for kvinner med utilstrekkelig vaginalsekreter, igihama.
Praksisen med Kunyaza er beslektet med Guca imyeyo. Guca imyeyo er en teknikk for å øke størrelsen på de indre kjønnsleppene, og anses som en nødvendig forutsetning for å kunne lykkes med kunyaza.
Mange som praktiserer Kunyaza vil motsette seg bruk av kondom, da dette er påstått å ødelegge for «blandingen» av kroppsvæsker. Dette anses som en helsemessig utfordring da ubeskyttet sex kan føre til spreding av HIV.
Ottar Vendelkråke

Ottar Vendelkråke var en mytisk konge av ynglingeætten i Uppsala i Sverige som skal ha levd på 500-tallet. Ottar nevnes i Ynglingesagaen og er sannsynligvis også identisk med den Ohthere som nevnes i det gammelengelske kvadet Beowulf fra 700-tallet.

Íslendingabók

I den kongerekka som nevnes i Íslendingabók er Ottars far oppført som Egil Vendelkråke, og Ottar er oppført uten dette tilnavnet. Snorre er den eneste som tillegger Ottar tilnavnet Vendelkråke.

Moderne tolkninger

Historikeren Henrik Rytter hevder at Snorre har feiltolket stedsnavnet «á Vendi» når han har plassert hendelsen i det danske Vendsyssel. Rytter mener det henviser til Vendil noen mil nord for Uppsala der det også er gjort rike arkeologiske funn, og som må ha vært hjemstedet til en rik høvdingætt.
I henhold til en svensk tradisjon fra 1600-tallet skal Ottar være gravlagt i Ottarshaugen i det svenske Vendil, nord for Uppsala.
Heinrich Scheidemann

Liv og virke

Scheidemann var sønn av David Scheidemann som var organist i Wöhrden og fra 1604 ved Katharinenkirche i Hamburg, og fikk sannsynligvis den første musikkundervisningen av ham. Fra 1611 til 1614 tok Scheidemann sammen med sin venn Jacob Praetorius et treårig studium Jan Pieterszoon Sweelinck i Amsterdam. Studiet var finansiert av Katharinenkirche og bakgrunnen var at deres framtidig organist skulle gå i lære hos en av tidens aller beste organister.
I 1629 ble Scheidemann farens etterfølger som organist ved Katharinenkirche, en post han selv beholdt sin død. Scheidemann fikk stor betydning i Hamburgs musikkliv  og ble regnet som en fremragende orgelmester. Han var en mye brukt orgelekspert og prøvespilte tallrike orgler i det nordtyske området. Hans mest betydelige elev var Johann Adam Reincken, som overtok orgelposten ved Katharinenkirche etter Scheidemanns død.
Heinrich Scheidemann regnes som en av grunnleggerne av den nordtyske orgelskole. Han kombinerte Sweelincks stil med den nordtyske barokktradisjonenen, og er den viktigste komponisten av orgelmusikk på tidlig 1600-tall. Komposisjonene omfatter hovedsakelig preambuler (preludier; koralforspill), koraler for orgel, magnificater, kyrier og dansesatser.
Allmennaksjeloven

Historikk

Sammen med aksjeloven erstatter loven lov av 4. juni 1976 nr. 59 om aksjeselskaper. Før dette gjaldt lov av 6. juli 1957 nr. 4 om aksjeselskaper, og før dette lov av. 19. juli 1910 nr. 1 om aktieselskaper og kommanditaktieselskaper.
Sandro Luís Zamboni Britzke

Karriere

Han har spilt for Ventforet Kofu fra Japan.
Piken fra fyrstikkfabrikken

Plot

Fabrikkarbeideren Iiris lever ett kjedelig liv i ett trøstesløst miljø. Hun bor hos sin mor og stefar, som tilbringer sine dager i stillhet foran TV-apparatet. Hun stikker innom en lokal pub/diskotek, men ingen vil danse med henne, hun blir oversett og ignorert. På lønningsdagen investerer hun i en ny kjole, i ett forsøk på å bli lagt merke til. Foreldrene får vite om innkjøpet og ber henne om å levere den tilbake.
Iiris ignorerer sine foreldre og stikker på diskoteket med kjolen på plass, og møter businessmannen Aarne. De ender opp i leiligheten til Aarne, og i morgentimene dagen derpå forlater Aarne henne med en tusenlapp som takk for kveldens hendelser. Iiris beholder pengene og betaler tilbake sine foreldre for kjolen. Iiris vil gjerne følge opp «vennskapet» med Aarne, men ingen av hennes tilnærmelser blir besvart.
Hun oppdager litt senere at kvelden med Aarne har gjort henne gravid, og skriver dermed ett brev til han for å forklare hennes alvorlige situasjon. Responsen hun får fra Aarne er at hun skal kvitte seg med barnet, sammen med sjekk på 10 000 finske mark. Like etterpå blir Iiris påkjørt i en bilulykke, og blir lagt inn på ett sykehus. Faren hennes besøker henne på sykehuset, og informerer henne om at hun må flytte hjemmefra, siden de har lest brevet fra Aarne.
Iiris flytter inn til sin bror, og kjøper dermed en pakke rottegift. Hun besøker Aarne og putter rottegift i glasset hans, noe som resulterer i Aarnes død. Iiris innser at dette er en måte å bryte seg løs fra sin deprimerende tilværelse, og dreper både sine foreldre, samt en tilfeldig fremmed som prøver å stifte bekjentskap med henne. Den avsluttende scenen viser at hun blir arrestert i fyrstikkfabrikken.
Kikis budservice

Handling

Kiki, en 13-årig heks, følger tradisjonen med å tilbringe et år i en fremmed by for å bli en fullverdig heks, med kun sin flygende sopelime og sin svarte katt til selskap. I begynnelsen er det vanskelig for Kiki å tilpasse seg storbylivet, men etterhvert starter hun et budfirma med sin flygende sopelime. Hun må kjempe seg gjennom mye motgang. Det verste er når hun mister sin magi. Med hjelp fra nye venner finner hun sin magi igjen når den trengs som mest og lærer seg samtidig en viktig lekse om selvstendighet.

Om filmen

Miyazaki besøkte Sverige på 1970-tallet for å forsøke å få animasjonsrettighetene til Pippi fra Astrid Lindgren, men mislyktes. Sverige gjorde dog et stort inntrykk på ham, især Stockholm og Visby. Miyazaki tok med seg mengder av fotografier derfra, som senere ble grunnlaget for den byen som Kiki bosetter seg i. Den er primært basert på Gamla stan i Stockholm og Visby, men også elementer fra Helsingborg, Paris, Napoli, Lisboa og San Francisco er med.
MS «Anne Line»

MS «Anne Line» (til 1991), MS «Tjelden» (1991–2008), MS «Maan Dolphin» (2008–2015 ), MS «Sierra Queen» (2015-) er en katamaran bygget i 1986 ved verftet Fjellstrand. Skipet ble opprinnlig bygget som lasteskip, men blei ombygd til passasjerskip i 1991.
Suffragan Bishops Act 1534

Suffragan Bishops Act 1534 (26 Henry VIII c. 14), også kjent som Ecclesiastical Appointments Act 1534, var en lov som ble vedtatt av Det engelske parlamentet i 1534. Den åpnet for utnevnelse av assisterende biskoper, suffraganbiskoper, i England og Wales. Tradisjonen med å utnevne biskoper som får tittel etter en annen by i bispedømmet enn den bispedømmet ligger i begynte med denne loven.
Loven regnes som et av parlamentsvedtakene som drev gjennom reformasjonen i England.
White Aryan Resistance

White Aryan Resistance (WAR) (norsk: Hvit Arisk Motstand) er en nynazistisk grunnlagt og ledet av tidligere Ku Klux Klan leder Tom Metzger. De har hovedkontorer i Kosciusko County.
Den nasjonale beskyttelseskrigen

Bakgrunn

Etter at Yuan Shikai hadde fått myrdet Song Jiaoren, en av Guomindangs viktigste ledere, i 1913, startet Sun Yat-sen den andre revolusjon (二次革命; Èrcì Gémìng) mot Yuán. Revolusjonen mislyktes, og Sun ble tvunget til å flykte til Japan, mens Guomindang ble oppløst. Mellom august og desember 1915 begynte Yuáns støttespillere å rope om gjenopprettelsen av et kinesisk monarki. 12. desember kronte Yuán offisielt seg selv til keiser av Det kinesiske keiserriket.

Krigens gang

Kort tid etter kroningen erklærte de militære lederne Cai E og Tang Jiyao i Yunnan seg uavhengige 25. desember i provinshovedstaden Kunming. De organiserte den nasjonale beskyttelseshæren (護國軍; Hùgúojūn) og startet en ekspedisjon mot Yuán. Yuán sendte 80.000 soldater for å angripe Yunnan, men ble beseiret av beskyttelseshæren i Sichuan i en rekke alvorlige slag i begynnelsen av 1916. Før dette hadde Guizhou og Guangxi erklært seg uavhengige mellom februar og mars samme år. Kort tid senere erklærte også Guangdong, Shandong, Hunan, Shanxi, Jiangxi og Jiangsu seg uavhengige, og selv innad i regjeringen i hovedstaden Beijing begynte indre stridigheter å gjøre seg gjeldende. I februar 1916 beseiret Guomindang-styrker under Yang Hu og Jiang Jieshi monarkiststyrker i et mindre slag i Jiangyin i Jiangsu. Dette var Jiangs første slag. Yuán måtte gi etter for det enorme presset, og ble 22. mars tvunget til å abdisere, og 6. juni samme år døde han ydmyket av uremi. Den nasjonale beskyttelseskrigen ble erklært en suksess, og de ulike provinsene trakk tilbake sine uavhengighetserklæringer.

Norvest-Kina

Xinjiangs guvernør, Yang Zengxin, en tidligere embedsmann under Qing-dynastiet, støttet Yuan Shikais keiserrike og motsatte seg republikkanismen. Yáng hadde kommandoen over flere tusen kinesiske muslimske soldater, og han styrke Xinjiang sammen med en klikk av yunnanesere, og var selv også fra Yunnan. Hans underordnede muslimske generaler Ma Fuxing og Ma Shaowu var også yunnanesere, men da noen av hans yunnanesiske soldater ønsket å støtte Cai E og gjøre opprør mot Yáng, fikk han dem henrettet ved en nyttårsbankett i 1916, og Yáng ble utnevnte til greve av Yuán.
Primærsuksesjon

Primærsuksesjon er et uttrykk fra glasiologi og økologi som betegner flora og fauna etter at en isbre har trukket seg tilbake. Breen etterlater den seg et område uten planteliv og dyreliv. Ikke lenge etter at isen er borte, vil de første plantene etablere seg, og etter hvert vil flere arter av planter og dyr komme til. En økologisk suksesjon som starter på «på bar bakke», kaller vi en primærsuksesjon eller primær suksesjon. Primærsuksesjoner opptrer også blant annet etter vulkanutbrudd, etter leirras og jordskred og på tørrlagt innsjøbunn eller havbunn.
Økologiske suksesjoner som ikke starter på bar bakke, er sekundærsuksesjoner eller sekundære suksesjoner. Gjengroing av en innsjø og endringene som skjer når et åkerstykke blir liggende brakt, er eksempler på sekundære suksesjoner.
Sametingsvalget 2009

Sametingsvalget 2009 ble arrangert samtidig med stortingsvalget 2009 14. september 2009. Det ble valgt 39 representanter (med vararepresentanter) til det norske Sametinget. I enkelte kommuner var det også valg 13. september 2009. Alle norske borgere som var registrert i samemanntallet, hadde stemmerett, i alt 13 902 personer.